**УТВЪРЖДАВАМ,** Приложение № 3 към Заповед № РД-09-1039/30.09.2020 г.

**КРАСЕН КРАЛЕВ**   
**МИНИСТЪР НА МЛАДЕЖТА И СПОРТА**

**Указания за прилагане на противоепидемични мерки на спортни обекти и съоръжения**

1. **Собствениците (наемателите) на спортните обекти и съоръжения да създадат следната организация за спазване на противоепидемичните мерки:**

1. Поставят на видни места във всички помещения, на входовете и изходите на спортните обекти / съоръжения настоящите указания;

2. Провеждат задължителен филтър на входа, като на всички се измерва телесната температура, не се допускат лица с повишена температура;

3. Създават организация при влизане в тренировъчната зала спортистите, треньорите и длъжностните лица да почистват ръцете си с дезинфектант за ръце, като същите да бъдат осигурени на входните врати;

4. В тренировъчната зала се допускат по 1 човек на 4 кв. м. площ, но не повече от 20 души едновременно;

5. В съблекалните да се създаде организация да не се позволява използване на шкафчета, намиращи се непосредствено едно до друго, да се ограничи броят на спортистите, които могат да се намират едновременно в съблекалнята и да не се допуска струпване на хора;

6. Спортистите използват само лични хавлиени кърпи;

7. Осигуряват се  дезинфектант за ръце и препарати за дезинфекция на уредите;

8. Максималната хигиена се осигурява чрез строги процедури за  редовно почистване и дезинфекция, минимум 4 пъти дневно, извършване на влажно почистване и дезинфекция на под и повърхности, в т.ч. на всички контактни повърхности, които могат да се докоснат;

9. Служителите се защитават с маска за лице, шлем или преграда, а при нужда и с ръкавици;

10. Провежда се инструктаж на служителите за следене проявата на симптоми от спортистите, треньорите и длъжностните лица;

11. Собствениците/наемателите на спортните обекти и съоръжения определят служител, който да отговаря за изпълнението и спазването на указанията;

12. Поставят се на видно място информационни табели, които информират спортистите, треньорите и длъжностните лица за задължението да се спазва физическа дистанция и хигиена на ръцете при посещение на тренировъчната зала;

13. Препоръчва се естествена вентилация на съоръжението;

14. Да се извършва регулярно, най-малко 4 пъти месечно, почистване на филтрите на вентилационните и климатичните инсталации;

15. Осигуряват на служителите си/персонала работен пакет, включващ дезинфекционен препарат за ръце; ръкавици за еднократна употреба от латекс; маска или шлем за лице, както и предоставят информация за контакт на лице, на което да се обадят в случай на спешни случаи;

16. В тренировъчните зали не се допускат лица освен спортисти, треньори и длъжностни лица, пряко отговорни за подготовката им;

17. При колективни и индивидуални спортни мероприятия с тренировъчен характер, на открито и закрито, се допуска спортисти под 18-годишна възраст да бъдат придружавани от един придружител.

**II. Персоналът на тренировъчните зали спазва следните противоепидемични мерки:**

1. Поддържат винаги безопасно разстояние от 1,5 м между колеги и разстояние за спортистите съгласно спецификата на спорта;

2. При кихане и кашляне, в случай че не може да се използва салфетка се използва сгъвката на лакътя, а не дланта. Ако се използва салфетка, тя веднага се изхвърля на обезопасено място;

3. Мият ръцете си възможно най-често със сапун и вода. Ръцете винаги се мият след кашлица, кихане или издухване на носа, преди ядене и след посещение на тоалетната;

4. Почистват контактните повърхности на използваните спортни уреди и пособия с дезинфектанти, отговарящи на изискванията на здравните власти;

5. Тоалетните, съблекалните, съдовете за отпадъци, общите части, уредите, помещенията и другите съоръжения да се почистват и дезинфекцират най-малко на всеки два часа;

6. Офис оборудване, мишки, клавиатури, които се ползват от персонала, се дезинфекцират периодично и задължително при смяна на служителите;

7. Служителите, които се чувстват болни и имат оплаквания като настинка, хрема, кихане, болки в гърлото, лека кашлица или повишаване на телесната температура, остават у дома;

8. Служителите следва да се свързват с личните си лекари, когато симптомите се влошат (затруднено дишане, висока температура);

9. Служителите трябва да  си останат у дома, в случай, че в дома им има болен.

**III.** **Спортистите, треньорите и длъжностните лица трябва да са запознати със следните мерки:**

1. Tрябва да са запознати с хигиенните мерки и условията за тренировки в залата;

2. Лица със симптоми като настинка, хрема, кихане, болки в гърлото, лека кашлица и повишена телесна температура следва да не посещават тренировъчната зала;

3. Следват указанията на служителите;

4. Извършват дезинфекция на ръцете си при пристигане в залата;

5. Задължително носят собствена кърпа, която използват в залата;

6. Изхвърлятсобствения си боклук или отпадъци в поставените подходящи кошчета за целта;

7. След употреба на спортен уред или пособие почистват контактните повърхности, като използват осигурените за целта дезинфектанти;

8. Тренират с чисти спортни обувки и облекло, предназначени само за залата;

9. Да се избягва докосването на очите, устата и носа;

10. Да се избягва директен контакт със секрети или пръски, отделени при кихане и кашлица.

1. **Провеждане на спортни състезания. Публика:**
2. При провеждане на спортни състезания **на открито** се допуска публика до 1 000 души на сектор, при заетост на местата не повече от 50%, при настаняване на зрителите най-малко през 1 седалка и при спазване на физическа дистанция от 1,5 м.
3. При провеждане на спортни състезания **на закрито** се допуска публика при настаняване на зрителите най-малко през 1 седалка и при спазване на физическа дистанция от 1,5 м., при заетост на местата не повече от 50% ;
4. При колективни и индивидуални спортни мероприятия със състезателен характер на открито и закрито се допускат представители на медиите при осигуряване на дистанция от минимум 1,5 м. между журналистите. Настаняването на журналистите се организира така, че да няма пряк контакт между журналисти и състезатели, като се осигурява дистанция от минимум 3 м. между журналистите и състезателите;
5. При провеждане на спортни състезания, клубът – домакин създава следната организация за спазване на противоепидемичните мерки:

а) публиката изчаква своя ред за закупуване на билети от касите и за влизане на съоръжението, без струпване на едно място с минимална дистанция от 1.5 м;

б) при възможност се обособява вход /входове/ само за публиката, различен от този който ползват състезателите, треньорите, длъжностните и служебните лица;

в) на входа/входовете, предназначени за публика се поставя дезинфектант за ръце, отговарящ на изискванията на здравните власти;

г) на входа/входовете за публика и в спортните обекти и съоръжения на закрито клубът – домакин осигурява достатъчен брой служебни лица, които следят за прилагането /спазването от страна на зрителите на противоепидемичните мерки, съгласно настоящите указания;

д) служебните лица провеждат задължителен филтър на входа, като на всички се измерва телесната температура, не се допускат лица с повишена температура; не се допускат в спортната зала зрители с явни симптоми на настинка, хрема и кашлица;

е)всички лица от публиката при влизането в спортната зала, по време на престоя им в спортното съоръжение и до момента на напускане на залата да са задължително с поставена защитна маска за лице за еднократна или за многократна употреба или с друго средство, покриващо носа и устата;

ж) служебните лица следва да не допускат използването от зрители на тромби, музикални инструменти и други устройства със звуков ефект, чиято употреба изисква снемането на предпазни маски на зрителите;

з) служебните лица следва да не допускат използването на хореография от зрителите, която е свързана с препредаване на знамена, плакати и/или други предмети от човек на човек;

и) служебните лица следва да не допускат консумация на храни и напитки по време на целия престой на зрителите в спортната зала

й) служебните лица следва да не допускат струпване на голям брой зрители до игралното поле и контролираната свободна зона около игралното поле;

к) служебните лица следва да не допускат достъп на зрители до състезатели, треньори, длъжностни и официални лица по никакъв повод, включително за автографи, снимки и др.;

л) след края на срещата служебните лица следва да осигурят максимално бързо напускане от страна на зрителите на спортното съоръжение, без да допускат струпване на хора на изходите и при спазване на противоепидемичните мерки;

м) служебните лица, които следят за прилагането/спазването от страна на зрителите на противоепидемичните мерки следва задължително да бъдат снабдени от клуба – домакин с предпазна маска, шлем/преграда и ръкавици;

н) по коридорите и трибуните на спортното съоръжение по възможност се въвежда еднопосочно движение. Поставят се и табели, указващи посоката на движение на зрителите;

о) обособяват се тоалетни само за зрители, различни от тези които ползват състезателите, треньорите длъжностните и служебните лица и местоположението на които не налага зрителите да навлизат в зоната, определена за достъп само от състезатели, треньорите длъжностните и служебните лица. В тоалетните се извършва дезинфекция на всеки 45 минути, съгласно утвърден график и с препарати, отговарящи на изискванията на здравните власти;

п) при невъзможност да бъдат осигурени такива тоалетни за зрители в спортната зала е допустимо осигуряването на химически тоалетни, поставени на подходящо място до спортното съоръжение;

р) извършва се дезинфекция на трибуните/местата за сядане на зрителите преди и след всяка среща като се използват само методи и препарати за дезинфекция, отговарящи на изискванията на здравните власти.